# Bartha-kútbarlang

### A Wikipédiából, a szabad lexikonból.

Bartha-kútbarlang izometrikus ábrázolása

## [szerkesztés] Fekvése

A tatai mezozóos rög jura kori rétegsorában található, légvonalban mindössze kb. 400 métere a Megalodus-barlangtól, a volt piarista rendház (ma középfokú kollégium) közelében. Régóta ismert, vésett kútként induló karsztobjektum, a kút szája 153 m Af. van, néhány méterig kiépítve. Vize 15 °C hőmérsékletű volt (1922). A sziklába vésett kútakna 14 méter mély. Ennek aljából indult a homokos-agyagos üledékekből álló, közel vízszintes talpszint.

## [szerkesztés] Feltárása

A hajdan vízzel kitöltött járat a feltárás megkezdésekor 1984 -ben már természetesen száraz volt, hiszen a karsztvíz-depresszió ezt a karsztjáratot sem kímélte. Ez a barlangfolyosó kezdetben kb. 11 m hosszan volt járható, a végén felfelé induló kürtővel. Fő iránya: 340°-160°, 83°-os dőlésű tektonikus síkban. Levegőjének hőfoka 12,5 °C, az üledéké 10,5 °C. A talpat hatalmas mennyiségű, kőtömböket is tartalmazó üledék alkotja, melynek mélységbeli kiterjedése még ma sem ismert. A felfelé harapózó kürtőket megbontva kiderült, hogy azok valamikor a felszínre nyíltak, talán feltörő forráskürtők voltak. Így már érthetővé vált az iszonyatos mennyiségű kitöltés eredete. A lejárati kútakna alatt folytatva a feltárást, a barlang mélysége közel nyolc métert nőtt, de ez még mindig nem a talpszint. További, közel 10 nyers folytatást is találtunk (kiástunk) a barlang fő csapásirányában, amely ígéretes, fejlett oldásokkal halad É-ÉNy irányban.

## [szerkesztés] Leirása

"U" keresztmetszetű kalcitkéreg-darab a Bartha-kútbarlangból. Középen baritkristály-kiválás húzódik.

- A barlang falai szinte kísértetiesen emlékeztetnek a Megalodus-barlang kalcit-paplanára, nagyon szép, mahagóni-színű, barnás-vöröses vasoxidos réteg színezi őket. Sajnos a barlang a feltárás megkezdése előtt több évig nyitva állt, és néhány sérülés, vésés már volt a vastag kalcitkérgen. 1950 -ben még vízhozamnövelési céllal robbantottak is a kút aljában, ez is okozott némi képződményrombolást.
- A felszínre emelt kitöltés átvizsgálása közben sok olyan kalcit-tömb került elő, melyeknek felszínén, illetve belsejében kékes színű, táblás barit-kristálycsoportok voltak. A kalcitkéregben szép kristályokkal borított kavernák is találhatók.
- A barlang mineralógiai érdekességeként tarthatók szánon az „U” keresztmetszetű kalcitkéreg-gumók, amelyek kb. 15-25 cm nagyságúak és az „U” tengelysíkjában egy vékony barit-telér van. Feltehe-tőleg ez egy pregenetikus kiválás, amely a karsztkorrózió folytán kipreparálódott, majd szinte késpengeszerűen benyúlt a barlang terébe. A későbbi kalciumdús oldatok erre kristályosíthatták rá a 4-8 cm vastag kalcitot. Néha még ezek külső felületén is található baritkiválás.
- Az eddigi feltárások alatt régészeti lelet alig került elő, mindössze néhány megmunkáltnak tűnő tűzkőszilánk és egy római kori bronzpénz.

## [szerkesztés] Jövője

Mivel a barlang sűrűn lakott, rosszul csatornázott terület alatt húzódik, a későbbiek során környezetvédelmi mérési helyként is fog szolgálni, főleg a nyílt karsztba beszivárgó szennyvizek szempontjából.

## [szerkesztés] Lásd még

- Magyar barlangok listája

## [szerkesztés] Referencia

Almády Zoltán, Tata

A lap eredeti címe "http://hu.wikipedia.org../../../b/a/r/Bartha-k%C3%BAtbarlang.html"

Kategóriák: Magyarország barlangjai | Tata

##### Views

- Szócikk
- Vitalap
- Aktuális változat

##### Keresés